Egpaar in Bryanston vermoorŉ Egpaar is Vrydag in die vroeë oggendure in hul huis in Bryanston, Johannesburg vermoor. Kapt. Doniah Mothutsane, woordvoerder van die polisie, het gesê ŉ familielid van die egpaar het omstreeks 06:00 op hul liggame afgekom. Die familielid bly in ŉ kothuis op die erf. Volgens Mothutsane is die egpaar se liggame in ŉ slaapkamer gevind. “Ek kan nie sê hoe hulle doodgemaak is nie, aangesien dit deel sal vorm van die ondersoek.” Die egpaar se motor is gesteel. Mothutsane het gesê die motief vir die moorde is onbekend en dat niemand nog in hegtenis geneem is in verband met die voorval nie. Mothutsane kon nie die egpaar se ouderdomme verskaf of bevestig of hulle die eiendom besit nie.